'n Model van faktore wat die sukses van onderrigleer van tegnologiegebaseerde modules beïnvloed | LitNet
'n Model van faktore wat die sukses van onderrigleer van tegnologiegebaseerde modules beïnvloed
Roelien Goede, Tjaart Steyn, Estelle Taylor 2011-09-23
Trefwoorde: gemengde navorsingsmetodes, modelontwikkeling, onderrigleer, suksesfaktore, tegnologiegebaseerde modules
Die doel van die navorsing was om ’n model van faktore wat die sukses van onderrigleer van tegnologiegebaseerde modules beïnvloed te ontwikkel. Om dit te doen is ? gemengdenavorsingsparadigma gevolg. Omdat dit nie duidelik was watter faktore ondersoek moes word nie, is daar eers in die interpretatiewe paradigma gewerk om faktore te identifiseer met behulp van onderhoude en vraelyste met oop vrae. Die resultate hiervan is met behulp van kodering ontleed. Nadat ? model van moontlike faktore op hierdie wyse opgestel is, is daar verder in die positivistiese paradigma gewerk. Vraelyste is opgestel om die model te toets en die resultate van hierdie vraelyste is statisties ontleed.
Die studie is by die Potchefstroom-kampus van Noordwes-Universiteit, onder hoofsaaklik eerstejaarstudente, onderneem. Van hierdie studente was 55.7 persent vroulik. Die studente wie se resultate vir hierdie studie gebruik is, is oorwegend wit (2 160 studente uit ’n totaal van 2 361 wat minstens een van die twee vraelyste ingevul het). Daar was 89 studente van wie die ras as bruin gespesifiseer was, en 95 van wie die ras as swart gespesifiseer was. Die ras van sewe studente was nie beskikbaar nie. Die module is beskikbaar in Afrikaans en Engels en die studente met ? ander moedertaal was dus ’n baie klein groepie (76 studente uit ’n totaal van 2 361 wat minstens een vraelys ingevul het).
Volgens Teddlie en Tashakkori (2009) word die gemengdenavorsingsparadigma ook die derde metodologiese beweging genoem, naas kwalitatiewe navorsing (met klem op numeriese data en ontleding) en kwantitatiewe navorsing (met klem op narratiewe data en ontleding). Gemengde navorsing kan gedefinieer word as navorsing waar data ingesamel, ontleed, geïntegreer en daar afleidings gemaak word deur gebruik te maak van beide kwalitatiewe en kwantitatiewe benaderings en metodes in ’n enkele studie (Tashakkori en Creswell 2007). Deur gebruik te maak van ’n gemengdenavorsingsparadigma kan meer akkurate resultate verkry word (Teddlie en Tashakkori 2009). In hierdie navorsingsprojek het die kwalitatiewe werk in die interpretatiewe paradigma dit moontlik gemaak om faktore te identifiseer wat nie in die literatuurstudie na vore gekom het nie en om sodoende ? uitgebreide model op te stel; en die groot hoeveelhede data wat beskikbaar was om die model te toets, kon meer effektief kwantitatief ontleed word in die positivistiese paradigma.
Die navorsingsplan wat in hierdie studie gevolg is, is skematies voorgestel in Figuur 1. Eerstens is ? literatuurstudie onderneem om faktore wat ’n moontlike invloed op die sukses van onderrigleer van tegnologiegebaseerde modules het, uit bestaande literatuur te identifiseer en in ’n voorlopige model voor te stel. Hierdie model word as basis gebruik om die empiriese navorsing te rig. Aangesien die fokus van hierdie studie holisties van aard is, is die verwantskappe tussen faktore ook geïdentifiseer. Van die verwantskappe op die model is aangedui in literatuur, ander is bygevoeg uit algemene indrukke. Wat presies verstaan word onder sukses, verskil van studie tot studie, maar dit kan in die algemeen beskou word as die vermoë van die student om ? akademiese module te slaag. In hierdie studie word die student se persentasie in die finale eksamen gebruik. (Klik op die figuur om dit te vergroot.)
Die studies wat in hierdie afdeling toegelig is, handel nie eksplisiet oor die suksesvolle afhandeling van ? rekenaargebaseerde onderrigleermodule nie. Aspekte soos ervaring, selfvertroue en belangstelling in rekenaars onder manlike en vroulike studente word ondersoek. Dit het die navorsers gemotiveer om die invloed van geslag op die sukses in die rekenaarvaardigheidsmodule te ondersoek.
Studente met hoë rekenaar-angs presteer swakker in die rekenaarvaardigheidseksamen as dié met min rekenaar-angs. Soos reeds in afdeling 2 bespreek, is daar sedert die 1980’s navorsers wat beweer dat die voorkoms van rekenaar-angs met verloop van tyd ? mindere faktor sal raak, omdat studente algaande meer aan rekenaars en ander tegnologie blootgestel word. Hierdie navorsing bevestig egter dat rekenaar-angs nog steeds ’n beduidende probleem by die onderrigleer van tegnologiegebaseerde modules is. Dit word ook bevestig in meer onlangse navorsing. Parayitam, Desai, Desai en Eason (2010) en Sun, Tsai, Finger, Chen en Yeh (2008) wys daarop dat opleiding nodig is vir studente om rekenaar-angs te verlaag en hulle selfvertroue te verhoog.
Vroulike studente ervaar meer rekenaar-angs as manlike studente. Dit is in teenstelling met wat bevind is in ? meer onlangse studie in die VSA, waar geen verband gevind kon word tussen rekenaar-angs en geslag nie (Parayitam e.a. 2010). Studente wat reeds ’n ander kursus in rekenaarvaardigheid voltooi het, ervaar minder rekenaar-angs as studente wat nog nie sodanige kursusse voltooi het nie, en studente wat meer selfvertroue het, ervaar minder rekenaar-angs as studente met minder selfvertroue. Sun e.a. (2008) skryf dat volgens ’n studie in Taiwan, rekenaarselfvertroue nie meer ? saak van belang is nie, as gevolg van hoë vlakke van voorkennis. Parayitam e.a. (2010) het egter in die VSA bevind dat selfvertroue en houdings van studente wel ? invloed op rekenaar-angs het.
Die werklike gevolg van hierdie resultaat is interessant. Aanvanklik is mens se reaksie dat dit ’n faktor buite die ingrypingsveld van die studie is. Een reaksie hierop sou seker kon wees om die toelatingsvereistes aan te pas, maar dit los nie enige probleme op nie. Studente wat moontlik probleme kan ondervind, kan vroegtydig geïdentifiseer word en addisionele hulp ontvang. Die vraag ontstaan of addisionele hulp vir studente hierdie probleem kan aanspreek. Die model dui egter ook aan dat voorkennis wel ? positiewe invloed het. Addisionele hulp is dus voordelig vir studente wat nie voorkennis in die veld het nie. Studente wat swak skoolprestasie het, baat by addisionele hulp omdat dit hulle kennis vermeerder en hulle in die groep wat voorkennis het, plaas. Addisionele hulp los nie die oorsaak van die probleem, naamlik swak skoolprestasie, op nie, maar kan voordele vir die student inhou. Gebruikers van hierdie model kan die impak van sulke hulp in hulle eie omgewing ondersoek.
Navorsing oor geslag en rekenaars in onderrigleer is ? onderwerp waaroor heelwat navorsing gedoen word vanuit verskillende tradisies, metodes en perspektiewe, maar daar is meer navorsing nodig om die veld teoreties te ontwikkel (Volman en Van Eck 2001).
Du Plessis, T. 2002. Bilingual education in South Africa. http://kea.uovs.ac.za/admin/uploads/tmp_phpD163aG_3f8bc2479833b_ Bilingual Education in South Africa.pdf (8 Februarie 2005 geraadpleeg).